Egpaar in trok gekaap deur mans in uniform Argieffoto ter illustrasie ŉ Vragmotor is Vrydagaand op die N1 naby Musina in Limpopo gekaap deur drie mans wat verkeerspolisie-uniforms gedra en blou ligte gebruik het. Die vragmotor wat koper vervoer het, is omstreeks 19:50 sowat 8 km van die Beitbrug-grenspos naby ŉ weegbrug gekaap. Die vragmotor het van die Demokratiese Republiek van die Kongo na Durban gery toe die voorval plaasgevind het. Volgens brig. Motlafela Mojapelo, polisiewoordvoerder, is die vragmotorbestuurder en sy vrou deur drie mans in verkeerspolisie-uniforms met blou ligte voorgekeer. “Die verdagtes het die egpaar agter in die vragmotor ingedwing en tot by die Doreen‑Verbaard-grondpad gery waar hulle die egpaar afgelaai het.” Die polisie is onmiddellik van die voorval in kennis gestel en die vragmotorperd is later verlate gevind. Die sleepwaens en koper was egter skoonveld. Volgens Mojapelo word vermoed dat ŉ ander vragmotor gebruik is om die sleepwaens weg te sleep. Lt.genl. Nneke Ledwaba, provinsiale polisiekommissaris, het ŉ span ondersoekers aangestel om die verdagtes en vrag op te spoor. Enige iemand met inligting oor die voorval word versoek om lt.kol. Mamuhoyi te kontak by 082 414 6683 of Stop Misdaad by 08600 10111.